Myyttien maailma



Porno on kuvien ja videoiden lisäksi toki paljon muutakin. Se on erotiikkaliikkeitä, striptease-esityksiä, ravintolakeikkoja ja privaattiesityksiä.

Pornotähti Cindy Sun tunnetaan kuitenkin nimenomaan videoilta.



– Työ on niin vaihtelevaa kuin siitä itse haluaa tehdä. Itse olen alusta asti keskittynyt videoihin, mutta monet tytöt tekevät esimerkiksi pelkästään strippausta, Cindy Sunin takana oleva Paananen toteaa.



Cindy Sun on tuote, joka tunnetaan sekä Suomessa että maailmalla ja siitä tuotteen luoja on ylpeä. Hän on ollut alalla nelisen vuotta ja päässyt tekemään töitä isojen ulkomaisten tuotantoyhtiöiden kanssa. Videoita on kertynyt kymmenittäin.



Paananen myöntää, että samalla tavalla kuin aikuisviihteen rahavirrat, myös tuotantotavat ovat monesti hämärän peitossa. Se on ruokkinut pornoon ja sen tähtiin kohdistuvia stereotypioita ja myyttejä. Yhden myytin mukaan videoilla esiintyvät vain rahanpuutteessa olevat nuoret tytöt, toisen mukaan kuvauksissa miehet sanelevat, mitä naiset tekevät. Niihin Cindy Sun suhtautuu nauraen.



– Todella harva myytti pitää paikkaansa. Kenenkään ei tarvitse tehdä mitään, mitä ei itse halua. Näyttelijällä on aina sananvaltaa. Esimerkiksi Suomessa kuvatessani sanoin aina, että haluan käyttää kondomia, ja se sopi kaikille.



Nykyisin valtaosan videoistaan Paananen kuvaa Yhdysvalloissa. Siellä näyttelijöillä on testipakko sukupuolitautien varalle. Sen myötä on päivänselvää, että kaikki ovat puhtaita, Paananen sanoo.



– Yhdysvalloissa tilanne on selkeä, joten ei tule oikein sellaisia tilanteitakaan, että haluaisi kortsua videoilla käyttää, hän toteaa.



Pornotähteys on selkeä uravalinta



Paananen on nyt 26-vuotias. Hän esiintyi ensimmäisen kerran pornovideolla 21-vuotiaana. Monesti sanotaan, että pornovideoiden kuvaaminen on nuoruuden villitys, joka myöhemmin kaduttaa. Joissakin tapauksissa se pitää paikkaansa, mutta koko totuus se ei ole.



– Minulle tämä on tietoinen uravalinta. Tavoitteenani on jatkaa pornovideoiden parissa ainakin vielä seuraavat 20 vuotta, hän toteaa.



Samaa sanoo taiteilijanimellä Irina Tundra esiintyvä strippari. Seitsemän vuotta keikkaa tehnyt 28-vuotias nainen toteaa, että monet hänen kollegoistaan ovat jo yli 40-vuotiaita.